el el el el el id el el el el el el el el el el it el el el el el el el el el el el el el el el el en en en en en el el el el el de el el el el el el zh el el zh el el en el el en el el el
Αυτοί όλοι οι μιζαδόροι, κομπιναδόροι, ρουσφετολόγοι, διαπλεκόμενοι, τυχοδιώκτες  και απατεώνες της πολιτικής σκηνής και όχι μόνο  αλλά και του παρασκηνίου, είναι τα τσικό, είναι παρακλάδια των λαθρεμπόρων ιδεών και των εμπόρων των εθνών κατ’ επέκταση. Γιατί αυτοί δημιουργούν τις κάστες, τις κλίκες, τις μαφίες και τις ομάδες συμφερόντων, αυτοί πουλούν το φύκι για μεταξωτή κορδέλα, αυτοί εκμεταλλεύονται  το μεροκάματο του τρόμου των εργαζομένων και αυτοί βάζουν χέρι -αν βάζουν- στα πορτοφόλια των κηφήνων της αριστοκρατίας ή της μπουρζουαζίας  όπως την χαρακτηρίζουν οι διάφοροι πολιτικοί και πολιτικάντηδες της προπαγάνδας.
Τα συστήματα του σοσιαλισμού, του φιλελευθερισμού και του καπιταλισμού έχουν ξεπεραστεί. Δεν υπάρχουν. Έμειναν μόνο οι ταμπέλες. Και πίσω από τις ταμπέλες κρύβονται οι λαθρέμποροι ιδεών, οι οποίοι παρασύρουν τους πολίτες και ψηφοφόρους  αυτού του κράτους  και όχι μόνο, αλλά και άλλων κρατών, που δεν έχουν τη δύναμη να οργανωθούν, να διαχειριστούν τις κυβερνήσεις τους και τους πολιτικούς τους, αλλά βασίζονται στους ξένους και όταν έρθει το πλήρωμα του χρόνου  τότε όλοι αυτοί που αναφέρουμε προηγουμένως  αρχίζουν να μιλούν για εκλογές, για τη δημοκρατία, για την ψήφο του λαού, με τα επιχειρήματα της γνωστής μπουρδολογίας των πολιτικών που φανατίζουν, προκαλούν τον κόσμο και τον κοσμάκη να πιστεύει ότι όταν θα αλλάξουν τα πράγματα και θα έρθει μια κυβέρνηση, όποια και να είναι, μια και η προηγούμενη δεν τα κατάφερε καλά, τότε θα γίνουμε ανεξάρτητοι οικονομικά και πολιτικά, θα καλυτερέψουμε τη ζωή μας, θα διώξουμε τους ξένους και θα κάνουμε αυτά που δεν έκαναν οι άλλοι που είχαν ταμπουρωθεί στην εξουσία.
Έτσι είναι τα πράγματα ή έτσι τα κάνουν να φαίνονται αυτοί που έχουν συμφέροντα, πολιτικά, στρατηγικά και οικονομικά; Γιατί αν ρίξουμε μια ματιά στην ιστορία και κάνουμε μια βαθιά ανάλυση και δούμε όλα τα συστήματα που πέρασαν από αυτό τον τόπο κατά το παρελθόν- μιλάμε για την βασιλεία, για  τη δημοκρατία, για την δικτατορία, για την άνοδο του συντηρητισμού, για την επέλαση του σοσιαλισμού, για την επέμβαση της δικτατορίας, για την ταριχευμένη μεταπολίτευση για το μείγμα που έγινε αργότερα νεοφιλελευθερισμού και του εναγκαλισμού του σοσιαλισμού με τον καπιταλισμό- όλα αυτά τα δημιούργησαν οι εκλογές ή η προπαγάνδα και η τεχνοκρατία και η επέμβαση των ξένων που ανέβαζαν και κατέβαζαν κυβερνήσεις κατά την αρέσκεια τους;
Δηλαδή όταν γινόταν εκλογές και ο λαός ψήφιζε Βενιζέλο ή Βασιλιά κατά το παρελθόν,  ο λαός γνώριζε ότι ο Βενιζέλος, πέρα από τον πατριωτισμό και τον εθνικισμό, ήταν άνθρωπος των Άγγλων και ο βασιλιάς από την άλλη πλευρά ήταν άνθρωπος των Γερμανών; Έτσι ψήφιζαν;  Αργότερα όταν γινόταν  το μεγάλο μακελειό  με τους κομμουνιστές και τους κομμουνιστοφάγους, μετά τον Β΄ Παγκόσμιο πόλεμο,  οι Έλληνες γνώριζαν  ότι και οι κομμουνιστές και οι κομμουνιστοφάγοι ήταν άνθρωποι των Άγγλων (όσοι ήταν);
Να πάμε στον Εθνάρχη Καραμανλή ο οποίος  μας έβαλε με τα τσαρούχια στην ΕΟΚ  ενώ δεν έπρεπε να μπούμε; Ο οποίος προσπάθησε να αναβαθμίσει τον συντηρητισμό διότι έτσι τον δίδαξαν, που έφυγε  με το ψευδώνυμο Τριανταφυλλίδης  και επέστρεψε με κεριά και λαμπάδες μετά τη Χούντα; Αυτό που ήθελε ο λαός και το δημοψήφισμα που έγινε για να φύγει ο βασιλιάς επί Παπαδοπούλου (του δικτάτορα) το στημένο όπως λένε (Παπαδόπουλος ή βασιλιάς;)  και το δεύτερο δημοψήφισμα που έγινε όταν ήρθε ο Καραμανλής που συμφώνησε με το πρώτο, δηλαδή να μην ξανάρθει ο βασιλιάς  στη χώρα, αυτό ήταν θέμα λαϊκής βούλησης;  Εάν δεν υπήρχε η δικτατορία θα έφευγε ποτέ ο βασιλιάς από την Ελλάδα;
Και πάμε στον «Ανδρέα προχώρα σε θέλει όλη η χώρα»  που ήρθε καβάλα στον σοσιαλισμό από την Αμερική και τον Καναδά.  Και τον ψήφισαν οι Έλληνες γιατί δεν ήθελαν την δεξιά και γνωστό είναι το σύνθημα της εποχής  «ο λαός δεν ξεχνά τι σημαίνει δεξιά».
Έλεγε λοιπόν ο αείμνηστος Ανδρέας «ΕΟΚ και ΝΑΤΟ το ίδιο συνδικάτο». Ο σοσιαλισμός μείωσε και τον κομμουνισμό όταν ήρθε ο Ανδρέας και για  αυτό τον ψήφισαν ίσως οι Έλληνες. Ε, καλά και μετά; Δεν έμεινε και στην ΕΟΚ και στο ΝΑΤΟ ο Ανδρέας; Τότε οι Έλληνες γιατί τον ψήφισαν;
Και  έφυγε ο Ανδρέας και ήρθαν οι άλλοι. Και είδαμε τον εγκλωβισμό  και τον εναγκαλισμό του σοσιαλισμού με τον καπιταλισμό, γιατί το σύνθημα που  επικράτησε  είναι  ότι «δεν υπάρχουν αυτοδύναμες κυβερνήσεις».  Και αυτό που συνέβη εδώ με τον Βενιζέλο και τον Σαμαρά  έγινε και στη Γερμανία και σε άλλες χώρες γιατί οι έμποροι  ιδεών  ή οι έμποροι των εθνών άλλαξαν το εμπόρευμα. Δεν πουλιόταν το παλιό. Σκέτος νέτος σοσιαλισμός δεν περνά, το ίδιο και ο συντηρητισμός που είναι παλιομοδίτικος. Ο νεοφιλελευθερισμός δεν πέρασε και βγήκε το μείγμα, ο μέλας ζωμός,  όλοι μαζί και ζήτω οι λαθρέμποροι ιδεών και να μην ξεχνάμε και οι έμποροι των εθνών μαζί.
Αυτοί λοιπόν όλοι που τσιρίζουν ή κράζουν για εκλογές σήμερα, όσοι είναι, όποιοι  και αν είναι, αλλά και αυτοί που έχουν ταμπουρωθεί στην εξουσία και δεν κάνουν αυτοκριτική για τα λάθη τους, αυτοί εκφράζουν τη βούληση του λαού;  Θέλει ο λαός εκλογές; Θέλει σπατάλη χρημάτων; Ή οι ξένοι, όλοι αυτοί που κουμαντάρουν  τον κόσμο, θέλουν να αλλάξουν  τα συστήματα εδώ, εκεί, αλλού, παντού, για να μπορούν ευκολότερα να διαχειρίζονται τα  χρήματα ενός κράτους  και να εξυπηρετούνται τα στρατηγικά και τα οικονομικά  τους συμφέροντα;
Δεν ξέρουν δηλαδή οι πολιτικοί  μας, αυτοί οι 300 εθνοπατέρες, ότι σε μια εκλογική αναμέτρηση στην παρούσα στιγμή δεν είναι εύκολο να αλλάξει η κυβέρνηση με κάποιο άλλο κόμμα; Όλοι ξέρουμε, ακόμα ο τελευταίος ψηφοφόρος κοινός θνητός πολίτης διαβάζει, μελετά, ερευνά και γνωρίζει ότι δεν γίνεται αυτοδύναμη κυβέρνηση. Πρέπει ένα άλλο κόμμα, να πάει με το μεγάλο και εννοώ  τη ΝΔ ή τον ΣΥΡΙΖΑ για να γίνει κυβέρνηση συνεργασίας η οποία τι θα αλλάξει από την προηγούμενη; Εάν ο ΣΥΡΙΖΑ βγει πρώτο κόμμα όπως λένε οι δημοσκοπήσεις, οι στημένες και οι άλλες, ο ΣΥΡΙΖΑ μπορεί να κάνει μόνος του κυβέρνηση; Ή θα πάει με τη ΔΗΜΑΡ και τον Καμμένο  με τα μικρά αυτά ποσοστά  που έχουν για να σχηματιστεί κυβέρνηση; Γιατί το ΚΚΕ  που έχει ένα υψηλό ποσοστό περίπου 7% και δεν έχει ανάγκη στημένων δημοσκοπήσεων δεν υπάρχει περίπτωση να συνεργαστεί ποτέ με τον ΣΥΡΙΖΑ. Ούτε τώρα, ούτε αύριο. Και από την άλλη πλευρά η ΝΔ που είναι κόμμα εξουσίας δεν μπορεί να κάνει κυβέρνηση σε μια νέα αναμέτρηση με το ΠΑΣΟΚ- αυτό  το ΠΑΣΟΚ- ή και άλλα κόμματα μαζί. Και ιδού ο εναγκαλισμός του σοσιαλισμού με τον καπιταλισμό και από την άλλη πλευρά για να είμαστε αντικειμενικοί  ο αριστερισμός μαζί με τα υπολείμματα του ΠΑΣΟΚ και του ΣΥΡΙΖΑ. Ποιοι έκαναν όλη αυτή τη ρωσική σαλάτα που κανένας πια δεν πιστεύει σε ιδέες, σε αρχές, σε αξίες και σε κόμματα; Δεν την έκαναν οι λαθρέμποροι ιδεών που πρώτα μας πουλούσαν τον σοσιαλισμό ή τον καπιταλισμό ή τον αριστερισμό και σήμερα μας πουλούν τον μέλανα ζωμό από το καζάνι του πολιτικού μαγειρείου;  Οι νοήμονες δεν πιστεύουν σε όλη αυτή την μπουρδολογία των πολιτικών και των πολιτικάντηδων. Μόνο μερικοί φανατισμένοι, κομματισμένοι ή παθιασμένοι, που έχασαν τα πόστα εξουσίας και αναζητούν μια στέγη, έναν ηγέτη, ένα κόμμα για να έχουν πάλι λόγο ή χρήμα τους πιστεύουν. Και αυτοί δεν είναι λίγοι. Αυτοί παρασύρονται  από τους εμπόρους των εθνών και τους λαθρεμπόρους των ιδεών  και αυτοί ζητούν μετά μανίας εκλογές και αλλαγές γιατί ξέρουν ότι μόνο με τον τρόπο αυτό και την αναταραχή θα κερδίσουν και πόστο και χρήμα. Και δεν  θα είναι μια εκλογική αναμέτρηση αλλά μπορεί να γίνουν και δύο και τρεις, γιατί αν δεν συνεργαστούν πολλά κόμματα μαζί κυβέρνηση δεν θα υπάρξει.
Το σωστό, το δημοκρατικό, το πατριωτικό θα ήταν να συνεργαστούν τα τρία κόμματα (ΝΔ- ΣΥΡΙΖΑ- ΠΑΣΟΚ) για μια κυβέρνηση εθνικής σωτηρίας μια και δεν υπάρχουν πλέον ιδεολογίες και παρέμειναν μόνο οι ταμπέλες του σοσιαλισμού, του καπιταλισμού, του νεοφιλελευθερισμού  και του κομμουνισμού μη εξαιρουμένου. Αυτό θα ήταν και μια αντίδραση για τους  λαθρέμπορους ιδεών που πουλούν τοις μετρητοίς και σε καλή τιμή τους ιδεαλισμούς στα ανθρωπάκια της καταναλωτικής και παγκοσμιοποιημένης κοινωνίας. Άλλωστε έχουν γίνει και  κατά το παρελθόν προσπάθειες συνεργασίας δεξιάς και αριστεράς και με τον Μπακογιάννη και με τον Τζανετάκη, ανεξάρτητα αν απέτυχαν γιατί οι λαθρέμποροι  είχαν μεγαλύτερη δύναμη.